Imagine Dragons

Imagine Dragons – amerikiečių Rock grupė iš Las Vegaso, Nevados. „Imagine Dragons“ sudaro pagr. vokalistas Dan Reynolds, gitaristas Wayne „Wing“ Sermon, bosistas Ben McKee ir būgnininkas Daniel Platzman. Grupė sulaukė dėmesio išleidusi debiutinį studijinį albumą „Night Visions“ (2012) ir pirmąjį singlą „It's Time“. Antrasis grupės studijinis albumas „Smoke + Mirrors“ (2015) pasiekė pirmąją Billboard 200, Kanados albumų topo bei UK albumų topo vietą. „Night Visions“ pasiekė antrąją savaitiniame Billboard 200 ir UK albumų tope. Pasak žurnalo „Billboard“, „Imagine Dragons“ tapo sėkmingiausiais 2013 m. roko atlikėjais; „Billboard“ įvardijo juos „geriausia 2013 m. nauja grupe“, o „Rolling Stone“ pavadino jų singlą „Radioactive“ „didžiausiu metų roko hitu“. MTV pavadino grupę „sėkmingiausia nauja metų grupe“.

„Imagine Dragons“ laimėjo du Amerikos muzikos apdovanojimus kaip geriausi alternatyvūs atlikėjai, Grammy statulėlę už geriausią roko pasirodymą, penkis Billboard muzikos apdovanojimus ir Pasaulio muzikos apdovanojimą. 2014 m. gegužę grupė buvo nominuota keturiolikai skirtingų Billboard muzikos apdovanojimų, tarp kurių buvo ir geriausio metų atlikėjo ir muzikos novatorių nominacijos.

Istorija

Pirmieji metai (2008–10) 
2008 m. pagrindinis grupės vokalistas Dan Reynolds susipažino su būgnininku Andrew Tolman Brighamo Jango universitete, kuriame abu studijavo. Tolman pakvietė į grupę ir ilgalaikį mokyklos laikų draugą Daniel Wayne „Wing“ Sermon, kuris baigė Berklio muzikos koledžą. Vėliau Tolman pakvietė į grupę ir savo žmoną Brittany Tolman, kad taptų pritariančiąja vokaliste bei grotų klavišiniais. Tuomet Sermon pakvietė prie grupės prisijungti ir kitą Berklio muzikos studentą Ben McKee, kad užbaigtų grupės sudėtį. Grupė sulaukė didelio gerbėjų dėmesio jų gimtajame Provo miestelyje, Jutoje. Tuomet grupės nariai persikėlė į Las Vegasą, Dan Reynolds gimtąjį miestą, kuriame grupė įrašė ir išleido pirmuosius tris nedidelės apimties albumus.

2010 m. grupė išleido išleido EP pavadinimais „Imagine Dragons“ ir „Hell and Silence“, įrašytus „Battle Born“ studijoje Las Vegase. 2011 m. grupė sugrįžo į studiją. Trečiasis grupės EP „It’s Time“ buvo išleistas prieš grupei pasirašant įrašų sutartį.

Pirmąjį pasirodymą prieš didesnę auditoriją „Imagine Dragons“ surengė, kuomet grupės „Train“ vokalistas susirgo visai prieš pat „Bite of Las Vegas“ muzikos festivalį 2009 m. „Imagine Dragons“ buvo pasirinkti užpildyti „Train“ pasirodymui skirtą laiką ir pasirodė prieš daugiau nei 26 000 žiūrovų minią. Vietiniai „Geriausio 2011 m. albumo“ (Vegas SEVEN), „Geriausios 2010 m. vietinės indie grupės“ (Las Vegas Weekly), „Las Vegaso naujausio atlikėjo, kurį būtina pamatyti“ (Las Vegas CityLife), 2010 m. Vegas Music Summit Pagrindinio Atlikėjo bei kiti apdovanojimai pastūmėjo grupės karjerą teigiama linkme. 2011 m. lapkritį jie pasirašė kontraktą su „Interscope Records“ įrašų studija ir pradėjo dirbti su „Grammy“ laimėjusiu prodiuseriu iš Anglijos Alex da Kid. Po kiek laiko Andrew ir Brittany Tolman paliko grupę, o prieš pasirašant naują kontraktą 2011 m. lapkritį Ben McKee į grupę pakviestas Daniel Platzman užėmė būgnininko poziciją.

Grupės nariai 
 Dan Reynolds – vokalas, akustinė gitara, perkusija (2008–dabar)
 Daniel Wayne Sermon – gitara, papildomi vokalai (2009–dabar)
 Ben McKee – bosinė gitara, papildomi vokalai, klavišiniai (2009–dabar)
 Daniel Platzman – būgnai, perkusija, papildomi vokalai, akustinė gitara (2011–dabar)

Diskografija 
 Night Visions (2012)
 Smoke + Mirrors (2015)
 Evolve (2017)

Išnašos

Nuorodos 
 

JAV roko atlikėjai
Indie rock atlikėjai